Goeie nuus vir bruid met kanker ná verrassingstroue | Maroela Media
Wyatt en Liza Heaton Foto: Mary Ann Elston via 11alive.com
Ná drie jaar in remissie het die seldsame kanker, sinoviale sarkoom, teruggekeer en 'n gastro-intestinale obstruksie het haar verhinder om behandeling te ontvang, berig NBC News.
Meer as 100 van Liza se vriende het egter ná die slegte nuus dadelik ingespring en saamgespan: in plaas van 'n lewende gedenkdiens vir Liza, het hulle haar troue in die geheim gereël! Liza en Wyatt, haar kêrel, het vlugtig die moontlikheid vir 'n troue bespreek toe hulle op Dankseggingsdag die slegte nuus ontvang het. Maar dokters het haar verlede week eers laat weet daar is baie min tyd oor.
Die twee is Saterdag by familie van Liza se huis in Cross Lake getroud.
En toe kom die goeie nuus: presies een dag ná die troue het die obstruksie wat die behandeling verhoed het, opgeklaar. Onkoloë het 'n chemoterapie-pil voorgeskryf wat die gewasse moontlik kan verhoed om te vergroot. "Die pil kan moontlik die gewasse keer en dan kan Liza dalk binnekort behandeling begin ontvang," het Michelle Haynie, Liza se ma, aan NBC News gesê. "Die chemo-pil kan dalk selfs die gewasse verklein!"
Die Haynie-gesin het intussen met 'n GoFundMe-veldtog begin om geld in te samel vir die "Love for Liza"-fonds, om verdere navorsing te doen oor die seldsame kanker. Binne 24 uur is bykans $200 000 ingesamel.
Liza het gesê sy hoop haar verhaal sal ander persone met 'n negatiewe prognose inspireer om sterk te bly en te bly hoop. "Miskien verander dit, en as dit nie verander nie, geniet wat jy het," het sy gesê. "Geniet elke oomblik wat jy oor het."